钦定古今图书集成/理学汇编/文学典/第138卷 > 《熙宁手诏记》前人
## 钦定古今图书集成/理学汇编/文学典/第138卷 > 《熙宁手诏记》前人

“杨绘累奏罢谏职，兼求外补，及乞明加黜责，盖绘未
深究朕意。绘疏迹远人，立朝寡识，不畏强御，知无不
为，始一见之，便知其忠直可信，故翌日即擢置言职，
知任亦甚笃矣。今日降命，盖谓难与曾公亮两立于
轻重之间，故当且避之。卿可喻朕此意，令早承命，或
示朕此札，亦不妨。”熙宁元年，故翰林学士杨绘以知
“制诰知谏院，上疏论故相曾公亮事，先帝直其言，然
未欲遽行也”，故除公兼侍读。公力辞不已，乃以手诏
赐今龙图阁学士滕公元发，使以手诏赐公，公卒不
受命，而诏遂藏于家。是岁四月，复除公知谏院，以母
忧去官。其后二十年，公没于杭州，丧过京师，其子久
中以手诏相示，且请记之。谨按先帝临御之初，公与
滕公皆蒙国士之知，凡所以开心见诚，相期于度外
者，类皆如此。未究其用，为小人所诬，故困于外十有
馀年。先帝谨于用法，故未即起，公然知之，未少衰也。
使先帝尚在，公岂流落而不用终身者哉？